ועדת המשנה לנושא השאילתות, כנסת 16, פרוטוקול מספר 1, 2004-10-19 11:00

יולי יואל אדלשטיין: אנחנו מתכנסים לפי ההחלטה שהתקבלה בוועדת הכנסת ב-3.8.2004, במסגרת דיון על השאילתות בכנסת.

יולי יואל אדלשטיין: כידוע, יש טענות לשני הצדדים, גם מצד עמיתנו חברי הכנסת שבהרבה מאוד מקרים, אם וכאשר מתקבלת התשובה לשאילתא, היא כבר איבדה מזמן מהרלוונטיות שלה, וגם מצד השרים על כך שכשהם כן מתייצבים לענות על השאילתות, בשעות שהן לא תמיד נוחות, מתנהל הטקס המוכר לכולם – היושב-ראש מודיע: שאילתא מספר זה וזה, חבר הכנסת השואל לא נוכח, לפרוטוקול.

יולי יואל אדלשטיין: לפעמים זה מתקיים לגבי 10-15 שאילתות, דבר שלא מוסיף כבוד לא לשר העולה, לא לחברי הכנסת ולא לבית.

יולי יואל אדלשטיין: אני מבין שיש הצעה ספציפית לתיקון התקנון, שנדון בה במסגרת ועדת המשנה הזאת.

ארבל אסטרחן: זה נוסח שהוכן לקראת הדיון בוועדת המשנה לתיקון התקנון בראשות חבר הכנסת רשף חן.

ארבל אסטרחן: בנוסח הזה אין חידושים, זה אמור להיות הדבר הקיים פלוס העלאת הכוכביות לסעיפים.

ארבל אסטרחן: היות ונושא השאילתות מורכב מסעיפי תקנון ומהחלטות, החלטנו לגבש את זה לפרק אחד.

סגן מזכיר הכנסת דוד לב: אדוני היושב-ראש, בנוסח המוצע לתיקון פרק השאילתות בתקנון אין תשובות לשאלות שאתה מעלה.

יולי יואל אדלשטיין: אני מציע, אם כן, שלפחות בתחילת הישיבה נקיים דיון עם ראש פתוח.

יולי יואל אדלשטיין: אני תיארתי את המצב כפי שאני מבין אותו.

יולי יואל אדלשטיין: אני מציע שנשמע הערות גם מחברי הוועדה וגם מעובדי הכנסת המנוסים שיושבים איתנו - מה הבעייתיות, מה הכיוון לפתרון.

יולי יואל אדלשטיין: אם אנחנו נמצא הכיוון לפתרון, עו"ד ארבל אסטרחן ואחרים ודאי יעזרו לנו לנסח את זה בלשון תקנונית.

עמרי שרון: יש פה שתי בעיות.

עמרי שרון: אחת, הבעיה של משכי הזמן עד שהשרים עונים, ויש כאלה שחורגים ממסגרת הזמן הנדרשת של 21 יום.

עמרי שרון: מצד שני יש מצב שראינו לא פעם, שחברי הכנסת לא מגיעים לשמוע את התשובות לשאילתות שהגישו.

עמרי שרון: אדוני היושב-ראש, שנינו היינו באותה ישיבה שהיתה בה ערימת שאילתות לשרת החינוך, היא באה עם כל התשובות, ולמעט הד לא היה באולם אף אחד מהשואלים.

עמרי שרון: צריך לחשוב איך לא נותנים לחברי הכנסת לנצל את מוסד השאילתות.

עמרי שרון: מי שלא נמצא, אולי להגביל אותו בהגשת שאילתות.

עמרי שרון: צריך גם למצוא מנגנון מה עושים לגבי שאילתות שלא נענו מזה הרבה זמן, ויש הרבה כאלה.

עמרי שרון: צריך למצוא שני מנגנונים – אחד אל מול חברי הכנסת עם הצעדים שלו, והשני אל מול השרים עם הצעדים שלו.

סגן מזכיר הכנסת דוד לב: אני מרגיש שחבר הכנסת עמרי שרון מיקד את הנושא בצורה נכונה.

סגן מזכיר הכנסת דוד לב: מצד אחד צריך לצמצם הזמנים שהממשלה עונה, ומצד שני צריך לחשוב מה עושים לגבי חברי הכנסת שלא נמצאים כשהשר בא להשיב להם.

עמרי שרון: מניסיוני הדל אני יודע שלגבי רוב השאילתות, צריך זמן לאסוף את החומר לתשובה, לברר.

סגן מזכיר הכנסת דוד לב: היום הזמן שמופיע בתקנון הכנסת הוא 21 יום פלוס 21 יום פלוס 7 ימים אקסטרה.

סגן מזכיר הכנסת דוד לב: מדובר על שבעה שבועות, זה זמן ארוך.

עמרי שרון: צריך לקבוע נוהל עם אלמנט של דחיפות, במקרה שיש שאילתא על עניין דחוף.

יולי יואל אדלשטיין: אז מגישים שאילתא בעל פה או שאילתא ישירה.

סגן מזכיר הכנסת דוד לב: שאילתא בעל פה - ביום שני מבקשים להגיש וביום רביעי השר עונה.

עמרי שרון: מצד אחד, צריך לחשוב איך העניין נראה בעיני הציבור, מי שכן רואה את ערוץ הכנסת, כשהשר בא להשיב וחברי הכנסת לא נמצאים.

עמרי שרון: מצד אחד, אי אפשר לקחת מתחת ידי חברי הכנסת דברים שקשורים בתפקוד.

עמרי שרון: צריך לראות איך אנחנו, חברי הכנסת, מרימים הכפפה שנתנו לנו - הזכות הגדולה להיות בתקופה הזאת 120 החברים שיושבים בבית הזה.

עמרי שרון: מצד שני, צריך לראות איך המנגנון הממשלתי מכבד את הכנסת.

יולי יואל אדלשטיין: כולנו חוזרים על אותו ביטוי - מצד אחד ומצד שני.

יולי יואל אדלשטיין: אני מציע שננסה למקד הדיון על סוגייה א' וסוגייה ב'.

יולי יואל אדלשטיין: סוגייה א', בלא סדר מחייב, היא ההתמשכות בזמן התשובות – כמעט שבעה שבועות באופן לגיטימי, אבל נסתכל לאמת בעיניים - כשהייתי שר הקליטה, הייתי במצב שעניתי על שאילתות שהופנו לשרה הקודמת, וחברי הכנסת ציינו שב-2000 הגישו את השאילתא והם שמחים שבסוף 2001 הם מקבלים תשובות.

יולי יואל אדלשטיין: זה מקרה אמיתי, הוא נמצא בפרוטוקול.

יולי יואל אדלשטיין: נתמקד בשאלה מה אנחנו ככנסת, מבחינת התקנון והנוהל, יכולים לעשות על מנת אולי גם קצת לקצר את הזמנים, בלי התוספות של עוד 21 יום ועוד 7 ימים, וגם לגרום לממשלה לענות בזמן; אם יש דרך של חיוב מתן תשובה בזמן.

יולי יואל אדלשטיין: הסוגייה השנייה - האם אפשר לעשות סדר בקרב חברנו, שיבינו שחשוב להיות נוכחים לקבל את התשובה.

יולי יואל אדלשטיין: נחשוב על הצד של הממשלה, מה בידינו לעשות.

יולי יואל אדלשטיין: לא צריך להיות קיצוניים, אבל כדאי לנסות להגביל את תוספות הזמן הבלתי פוסקות.

יולי יואל אדלשטיין: אני אומר עם כל הצניעות, כמי שהיה תקופה בראש משרד ממשלתי וענה על הרבה שאילתות, ש-21 יום זה די והותר למי שרוצה לנסח תשובה.

יולי יואל אדלשטיין: אפשר להוסיף עוד פרק זמן כדי לשבץ את זה בזמן נוח מבחינת סדר והיום, וזהו.

סגן מזכיר הכנסת דוד לב: עובדה ששר יכול לקבל שאילתא בעל-פה ביום שני ולענות עליה ביום רביעי.

סגן מזכיר הכנסת דוד לב: גם זורקים לו שאלה נוספת ועוד שתיים, והוא עונה.

ירדנה מלר-הורוביץ: שר שאכפת לו, אחד העוזרים שלו אמור להיות הקשר עם הכנסת, בנושא של הצעות לסדר היום ומענה לשאילתות.

יולי יואל אדלשטיין: יועץ השר לענייני הכנסת, זה תפקיד מוגדר לפי נציבות שירות המדינה.

סגן מזכיר הכנסת דוד לב: שאילתא זה רק בירור עובדות - היה, לא היה, כמה.

סגן מזכיר הכנסת דוד לב: אפשר לתת תשובה תוך פרק זמן לא ארוך.

יולי יואל אדלשטיין: כיווּן אחד שמסתמן - ואני עוד לא קובע - זה הגבלת פרק הזמן למתן תשובות על-ידי השר, שאפשר להעמיד אותו על 21 יום עם תוספת של שבוע; אולי גם מזכירות הכנסת מעוניינת בזה כדי לשבץ את הדברים בסדר היום.

יולי יואל אדלשטיין: זה מביא אותנו לתקופה של ארבעה שבועות.

יולי יואל אדלשטיין: ברוב המקרים זה שומר על הרלוונטיות של התשובה, אלה לא דברים שכבר מזמן חבר הכנסת שכח.

יולי יואל אדלשטיין: זה גם יעזור לנו בדיון על החלק השני, כי באמת קשה לבוא בטענות לחבר כנסת שלפני שמונה חודשים שאל על נושא מסוים שכבר מזמן איבד מהרלוונטיות שלו.

ארבל אסטרחן: זה נכון גם לשאילתא רגילה גם לשאילתא ישירה.

יולי יואל אדלשטיין: שאילתא ישירה היא פחות חשופה, אבל זה אותו הדבר.

יולי יואל אדלשטיין: יש צעד שלא יכול להיות מתוקן על-ידי ועדת המשנה בצורה תקנונית - הנושא של השיבוץ, שהשרים מתעקשים לענות על השאילתות רק כאשר הם באים להשיב גם על נושא אחר.

יולי יואל אדלשטיין: אז לפעמים זה יוצא מאוד מאוחר בלילה.

יולי יואל אדלשטיין: אני רוצה לשמוע את אנשי המזכירות - יש מה לעשות בעניין הזה או שלא נעסוק בו כי חבל על הזמן?

סגן מזכיר הכנסת דוד לב: השאילתות נענות אחרי הרבה זמן.

סגן מזכיר הכנסת דוד לב: הן משובצות בשעות הזוּיות.

סגן מזכיר הכנסת דוד לב: אם יש הצעות לסדר היום לשר או לסגן השר, באותה הזדמנות הוא גם עונה על שאילתות.

אריה האן: בדיוק היום שלחתי מכתב למזכיר הממשלה, כתבתי שיושב-ראש הכנסת מוכן לשדרג את נושא השאילתות - לאפשר לענות עליהן בתחילת ישיבה, ובתנאי שהשרים יבינו שבתקנון כתוב שעל שאילתא צריך לענות עד שתי דקות, ועל שאלה נוספת עד דקה.

אריה האן: במשך השנים כל שאילתא הפכה להיות לנאום של שר שלוקח זמן רב, דבר שדחק את שאר הנושאים לשעות מאוחרות.

אריה האן: לכן יושבי-ראש הכנסת אמרו: אם זאת המציאות, השאילתות יהיו בסוף סדר היום.

אריה האן: יושב-ראש הכנסת רובי ריבלין החליט לחזור לשיבוץ השאילתות בתחילת סדר היום, ובתנאי שהשרים יענו עליהן במסגרת הזמן שכתוב בתקנון.

יולי יואל אדלשטיין: צריך טיפול כולל.

יולי יואל אדלשטיין: אי אפשר לשדרג את הנושא אם רק מחייבים את השר לענות במשך שתי דקות ומשאירים את כל המציאות על כנה, שעונים על השאילתות אחרי כמה חודשים בשעה 12:00 בלילה.

יולי יואל אדלשטיין: זה מביך אותי כמי שמתרעם על תדמית הכנסת.

יולי יואל אדלשטיין: אי אפשר להתעלם מזה שביום האחרון של המושב, שרים עונים על שלושים שאילתות שהצטברו כי לא טרחו לענות עליהן קודם.

יולי יואל אדלשטיין: במסגרת הטיפול הכולל, גם הנושא של רענון נוהל התשובות יבוא לידי ביטוי.

אריה האן: אני חושב שהיום, בתקופה שאפשר לקבל תשובה על כל דבר און-ליין.

אריה האן: פרק הזמן לתשובות לשאילתות צריך להיות קצר יותר.

יולי יואל אדלשטיין: נכון.

יולי יואל אדלשטיין: במצב הנוכחי – גם מצב המשרדים, גם התפתחות המחשוב, גם האמצעים שעומדים לרשות השר - אין סיבה לפרק זמן של שבעה שבועות כדי להכין תשובה לשאלה, למשל, למה נסגר בית-ספר ביישוב פלוני אלמוני.

יולי יואל אדלשטיין: הכיוון המסתמן כאן הוא לא ללכת לקיצוניות, לא לקצר את זה לפרק זמן של שבוע, להשאיר את הזמן של 21 יום בלי ההארכות, לדרוש את התשובה תוך פרק הזמן הזה.

יולי יואל אדלשטיין: עניין נוסף הוא היחס לשאילתות, שהשרים וסגני השרים עונים מתי שנוח להם ומבקשים לענות צמוד לחוק או להצעה לסדר היום שהם באים להשיב עליהם.

יולי יואל אדלשטיין: אומר המזכיר שכרגע ביקש התייחסות של מזכיר הממשלה להצעה של יושב-ראש הכנסת לתת זמן לתשובות לשאילתות בתחילת סדר היום בתנאי שהשרים יקפידו על מסגרת הזמן, שכידוע לכולם הוא שתי דקות לשאילתא ודקה אחת לשאלה נוספת לחבר הכנסת השואל.

יולי יואל אדלשטיין: השאלה שנותרה היא מה קורה אם שר פלוני אלמוני אומר: מאוד מעניין שהחלטתם, אבל אני לא עושה את זה.

1028: לדעתי צריך לבטל את השאלה הנוספת.

עמרי שרון: זאת הבעיה המרכזית שאתה רואה?

1028: כל תשובה שתינתן על שאלה נוספת - ולא תמיד עונה על השאילתות אותו שר שאליו הן הופנו - לא תהיה תשובה שפותרת את הבעיה.

1028: דבר שני, קרה כמה פעמים שהגשתי שאילתות ולא ידעתי מתי אקבל תשובה.

אריה האן: זה כתוב על לוח המודעות.

1028: בדרך כלל חבר הכנסת מגיעה למליאה סמוך להצעה שהוא מגיש או להצבעות.

1028: צריך לחשוב איך אנחנו נדע טוב יותר מתי נענית השאילתא שלנו כדי שנבוא לשמוע את התשובה.

יולי יואל אדלשטיין: שיבוץ השאילתות בתחילת סדר היום יכול להיות פתרון.

1028: אם זה ייוודע - שכל מי ששואל שאילתות, יֵדע שיש תשובה באותו יום.

1028: אם נדע שהשאילתות נענות בזמן קבוע, בהתאם לזה חברי הכנסת יכולים להיות נוכחים.

1028: עניין השאלה הנוספת - כל אחד עולה ושואל עוד שאלה, אבל דקה זה לא דקה וזה סתם מושך זמן.

יולי יואל אדלשטיין: בעניין השאלה הנוספת אני יותר זהיר.

יולי יואל אדלשטיין: נכון שאנחנו נתקלים במציאות שחבר הכנסת יכול לגשת למיקרופון ולדבר על מה שהוא רוצה.

יולי יואל אדלשטיין: אבל בשונה משאילתא בעל פה, זה אותו חבר כנסת שהגיש את השאילתא.

יולי יואל אדלשטיין: זה לא שמישהו עולה טרמפ על שאילתא של אחר.

1028: עוד סיבה שאני נגד השאלה הנוספת – השר לא תמיד יכול לתת את התשובה במקום.

יולי יואל אדלשטיין: מצד אחד, אני מבין שלפעמים חבר הכנסת, בהזדמנות החגיגית של השאלה הנוספת, יכול לעלות ולדבר על כל נושא שהוא רוצה.

יולי יואל אדלשטיין: אבל לפעמים יש צורך בשאלה נוספת – השר ענה, למשל, שבית ספר מסוים נסגר כי המשרד לאיכות הסביבה קבע שיש בו אסבסט.

יולי יואל אדלשטיין: הוא סיים התשובה, אבל חבר הכנסת מחויב לאוכלוסייה, הוא רוצה תשובה אמיתית, הוא רוצה להבין אם ננקטים צעדים לאיתור מבנה חילופי, לשיפוץ המבנה הקיים, ומה התאריכים.

יולי יואל אדלשטיין: השר יכול לתת תשובה או לא לתת תשובה אבל מבחינה ציבורית ומיקוד הבעיה, השואל עשה טוב לשאילתא ולאותה אוכלוסייה שהוא מנסה לייצג.

יולי יואל אדלשטיין: אני לא חושב שמכיוון שיש כמה חברי כנסת שמנצלים את השאלה הנוספת בחוסר מקצועיות, צריך לבטל את זה.

אריה האן: אכן, הרבה חברי כנסת מנצלים את הדקה של השאלה הנוספת לנאום בן דקה בנושא פוליטי שלא בעניין השאילתא.

עמרי שרון: זה קורה בכנסת בלי קשר לשאילתות.

יולי יואל אדלשטיין: עוד מעט נבטל גם את הדיון בקריאה הראשונה, כי גם בו חברי כנסת נואמים על נושאים שלא קשורים להצעת החוק.

יולי יואל אדלשטיין: למשל, אתמול היה מעניין לשמוע על הקברים בעכו במסגרת הדיון על הצעת חוק הטלוויזיה הלימודית.

יולי יואל אדלשטיין: ובכן, בסיועה של ארבל נוכל לשנות את הנושא של משך הזמן לתשובות, זה לא מסובך.

יולי יואל אדלשטיין: באמצעות מזכיר הכנסת ניידע על כך את מזכיר הממשלה ונבקש ליידע את כל השרים ומנהלי הלשכה.

יולי יואל אדלשטיין: עכשיו אנחנו מגיעים לנקודה הכואבת והידועה, שגם עם משך הזמן הנוכחי, יש כמה שרים שצברו תשובות במשך שלושה, ארבעה, חמישה חודשים ואולי גם יותר.

יולי יואל אדלשטיין: מה עושה הכנסת במצב כזה כשהשרים לא עונים?

אריה האן: היו הרבה ניסיונות לטפל בזה, השתמשנו בפרסום רשימת השרים המאחרים.

יולי יואל אדלשטיין: בכנסת הקודמת חבר הכנסת אבו וילן פירסם באופן פרטי את רשימת השרים שמאחרים להשיב על שאילתות, היא פורסמה בעיתונים, אני לא יודע אם נגרם נזק אלקטורלי לאותם שרים.

אריה האן: יושב ראש הכנסת הקודם, אברהם בורג, אמר: שר שלא עומד בדרישות התקנון, לא נשבץ חוקים שלו.

אריה האן: אבל יש בזה קושי.

אריה האן: הוא עשה זאת כמה פעמים ואז עלו אליו לרגל והמצב קצת השתנה לטובה, אחר כך שכחו.

אריה האן: יש בעיה של משמעת, של תרבות.

אריה האן: אתמול היושב ראש אמר מעל במת הכנסת, כששרים לא הגיעו בזמן לשאילתות בעל פה, שבפרלמנט הנורווגי שר שמאחר פעמיים מגישים נגדו הצעת אי-אמון.

אריה האן: שם יש אי-אמון לא רק לממשלה או ראש הממשלה אלא גם לשר באופן אישי, ואז שרים מזיעים על מנת להגיע בזמן.

1028: אנחנו לא יכולים לחנך את השרים, אם הם לא מבינים את זה בעצמם.

סגן מזכיר הכנסת דוד לב: חבר הכנסת אדלשטיין שואל אם אפשר לנקוט סנקציה נגד שר.

1028: אני לא יכול להעניש את השר ולא לחנך אותו, בוודאי לא היושב-ראש.

1028: יבוא יושב-ראש הכנסת, יעשה מה שעשה היושב-ראש הקודם, ואז יעלו אליו לרגל והוא יסלח ויעביר את זה לסדר היום.

יולי יואל אדלשטיין: אני דווקא בתחושה שאנחנו לא צריכים לצאת בהמלצות על סנקציות, אבל אני אומר באופטימיות זהירה: אם נגיע לשינוי כולל במערך השאילתות, כולל מה ששמענו מהמזכיר, שאולי התשובות יינתנו בזמן קבוע פחות או יותר, הממשלה תענה בצורה יותר אפקטיבית וחברי הכנסת יהיו יותר נוכחים, אולי לא נזדקק לעוד אמצעים, נראה איך הדברים יתפתחו ואם צריך - נחזיר את הנושא לכאן.

יולי יואל אדלשטיין: בינתיים, מה שנמליץ לוועדת הכנסת הוא כך - אחד, פרק הזמן של השר להשיב על שאילתא יהיה 21 יום עם מקסימום תוספת שבוע.

יולי יואל אדלשטיין: המלצה שנייה, לגבי השיבוץ בסדר היום - השאלה אם קביעת סדר היום היא פררוגטיבה של יושב-ראש הכנסת.

אריה האן: זאת פררוגטיבה של יושב-ראש הכנסת.

יולי יואל אדלשטיין: אז אנחנו לא יכולים להמליץ בנושא הזה.

יולי יואל אדלשטיין: לגבי השאלה הנוספת - חבר הכנסת עמרי שרון, מה אתה אומר על המלצת חבר הכנסת בנלולו לבטל את השאלה הנוספת?

עמרי שרון: לדעתי דווקא השאלה הנוספת היא כן חשובה, לפעמים עולה מתשובתו של השר נקודה או שתיים שרצוי להבהיר.

עמרי שרון: צריך לראות איך מגבילים את חברי הכנסת כך שידברו לעניין, ושלא כל אחד יסביר את הסיפור העצוב שלו ומה מטריד אותו אישית.

יולי יואל אדלשטיין: אני נוטה להסכים עם חבר הכנסת שרון.

יולי יואל אדלשטיין: אני לא מציע שינוי בתקנון בעניין הזה, אבל נעלה את זה בישיבת ועדת הכנסת.

יולי יואל אדלשטיין: אני מוכן, יחד עם המזכיר והסגנים, להעלות את זה גם בישיבות הנשיאות, להביא לתשומת לב הסגנים שאסור לתת לחברי הכנסת לנצל את השאלה הנוספת לנאום על מצב החסה בשטחים.

יולי יואל אדלשטיין: אם לא נצליח לעשות סדר בעניין בצורה הזאת, נשקול גם שינוי התקנון.

יולי יואל אדלשטיין: נעבור לצד של חברי הכנסת - מה אנחנו יכולים לעשות עם עמיתינו הסוררים שלא מתייצבים לשמוע את התשובות לשאילתות שהגישו?

1028: גם אנחנו אשמים.

1028: לא תמיד אני מצליח להגיע לשאילתות, אנחנו מקבלים כל כך הרבה הודעות ולא תמיד אנחנו רואים את הפרסום של השאילתות שיהיו בסדר היום.

1028: אני מציע שנעשה פיילוט של שלושה חודשים, או מושב שלם, שבו השאילתות יהיו ביום קבוע בתחילת סדר היום, הסעיף הראשון באותו יום.

סגן מזכיר הכנסת דוד לב: בעבר זה היה כך.

ירדנה מלר-הורוביץ: בעבר היה בתחילת סדר היום "מסמכים שהונחו על שולחן הכנסת" ושאילתות ותשובות.

ירדנה מלר-הורוביץ: עד ששרים אמרו:

ירדנה מלר-הורוביץ: בסוף סדר היום אני עונה על הצעה לסדר היום, אז אני רוצה באותו זמן לענות על שאילתות.

יולי יואל אדלשטיין: אפשר לעשות את זה ביום רביעי, שזה יום גיוס כללי של חברי הקואליציה בגלל ההצבעות על הצעות חוק של חברי הכנסת.

סגן מזכיר הכנסת דוד לב: יש שאילתות בכתב גם ביום שני וביום שלישי.

סגן מזכיר הכנסת דוד לב: הטענה שתישמע על-ידי השרים: אתה רוצה שאשיב ב-4:15 על שאילתות וב-9:00 בערב אביא הצעת חוק?

1028: לשר יש לשכה בכנסת, הוא יכול לתכנן את סדר היום לפי זה.

יולי יואל אדלשטיין: אני מנסה לשמור גם על הפן השני.

יולי יואל אדלשטיין: מהשר נדרש להיות במשרדו, לא ייתכן שהשר יהיה מגויס רק לכנסת.

יולי יואל אדלשטיין: לכן יש סדר יום.

יולי יואל אדלשטיין: בדרך כלל בימי שלישי לא מתבצע גיוס שרים אלא אם למישהו יש חוק להגיש.

סגן מזכיר הכנסת דוד לב: ימי שלישי הם ימי סיורים של השרים.

1028: בימי שני הם מגויסים בגלל ההצבעות על הצעות אי-אמון.

עמרי שרון: מתוך שבוע עבודה של 5 ימים השרים צריכים לשבת פה יומיים.

עמרי שרון: לנו אין ברירה, זאת העבודה שלנו, אבל להם יש מטלות נוספות.

עמרי שרון: צריך להתחשב בזה.

סגן מזכיר הכנסת דוד לב: קח בחשבון שלא כל השרים צריכים לענות כל הזמן.

סגן מזכיר הכנסת דוד לב: לשר יֵצא אחת לשלושה שבועות להקדיש שעה ביום שני או שלישי כדי להשיב על שאילתות.

יולי יואל אדלשטיין: אפשר לעשות סבב הגיוני בין השרים.

יולי יואל אדלשטיין: למשרדים עמוסים בשאילתות, כמו משרד החינוך ומשרד הביטחון, לוקח שעה להשיב על שאילתות.

יולי יואל אדלשטיין: משרדים קטנים יותר – אפשר שישיבו שלושה-ארבעה תוך שעה.

סגן מזכיר הכנסת דוד לב: אם תהיה הקפדה על זמנים.

יולי יואל אדלשטיין: אני לא מציע שפתאום יהיה שכרון כוח, נשבץ את השאילתות בפתיחת סדר היום ביום שלישי והשרים יתייצבו.

יולי יואל אדלשטיין: המציאות היא שביום שני ממילא כולם באים לאי-אמון, אז אפשר לשבץ את השאילתות מיד אחרי כן.

יולי יואל אדלשטיין: בימי רביעי הם באים לגיוס בגלל ההצבעות על החוקים, אז אפשר לפני כן או אחרי כן לתת זמן סביר לשאילתות.

יולי יואל אדלשטיין: צריך גם לזכור שיש כמה שרים שלא יודעים איך עולים לדוכן כי יש להם סגני שרים פעילים, שהם משיבים על השאילתות.

יולי יואל אדלשטיין: אני מקבל מה שאמר חבר הכנסת בנלולו, אם רוצים שינוי בואו לא נתחיל בלי שנבדוק איך זה פועל.

יולי יואל אדלשטיין: אבל - וכאן אני מעלה משהו קונטרוברסלי – אני חוזר על הביטוי שהשתמשנו בו: תדמית הכנסת, איך הדברים נראים בעיני הציבור.

יולי יואל אדלשטיין: לי יש אולי רגישות יתר בנושא הזה.

יולי יואל אדלשטיין: לפעמים קורה מצב שהגשתי הצעה דחופה לסדר היום עם עוד מציעים והיא אושרה, אבל היא שובצה ב-7:00 בערב ויש לי התחייבות אחרת לאותו ערב.

יולי יואל אדלשטיין: בדרך כלל אני ניגש למזכיר או סגן המזכיר ואומר: אני נאלץ לעזוב, תמחקו אותי כי אני לא רוצה שכשיגיע תורי לדבר יושב-ראש הישיבה יגיד: חבר הכנסת אדלשטיין, איננו.

יולי יואל אדלשטיין: אני לא רוצה, לא מכיוון שזה כל כך נוראה פוגע בי אלא מבחינת הכנסת זה לא נראה טוב.

יולי יואל אדלשטיין: אני מציע שנשקול את אותו נוהל עם השאילתות.

יולי יואל אדלשטיין: יש נסיבות שחבר הכנסת נעדר, הוא יכול להיות במשלחת הכנסת בחו"ל, לא בגללו יבטלו את המענה לשאילתות.

יולי יואל אדלשטיין: צריכה להיות אפשרות לבקש מראש למחוק אותו מהרשימה והוא יוכל לקרוא את השאילתא בפרוטוקול, או לבקש שהשר לא יענה לו באותו תאריך ויעביר את זה לפעם הבאה, אבל אתה שובר לוח זמנים ויאשימו את השר.

יולי יואל אדלשטיין: אולי עדיף הכיוון הראשון שהצעתי - שחבר הכנסת או עוזריו, שיודעים על העדרו בזמן שהוא צריך לקבל תשובה, יודיעו על כך וזה יימחק מראש; שלא יהיה הטקס של קריאת השמות והעברת התשובות לפרוטוקול, שרשום על שם שרת החינוך.

סגן מזכיר הכנסת דוד לב: אז מה יקרה עם השאילתות?

סגן מזכיר הכנסת דוד לב: קח את האירוע של שבוע שעבר, שחברת כנסת שאלה שש שאילתות את שר המדע והיא לא היתה נוכחת.

יולי יואל אדלשטיין: לשיטתי, אם העוזרים שלה היו מיידעים את מזכירות הכנסת, היו מוציאים את התשובות לשאילתות שלה מתוך התשובות שהשר מתכוון להשיב.

יולי יואל אדלשטיין: יכול להיות שהשר יגיד שהוא טרח לבוא להשיב, ואם יסתבר שבאותו זמן חבר הכנסת ישב בחדרו ולא בא למליאה, אפשר להגיש תלונה לוועדת האתיקה ולדון בכך.

יולי יואל אדלשטיין: אבל אני לא מאמין שנגיע לקיצוניות כזאת.

1028: כמו שאנחנו רוצים לבקש מהשרים שישתדלו לענות בזמן ולעמוד במסגרת של שתי דקות, אם אני שומע שמישהו הגיש שש שאילתות ולא היה כדי לשמוע את התשובות - צריך להוריד את הביזיון הזה, אבל זה תפקיד של אלה שנמצאים סמוך ליושב ראש.

1028: הם צריכים להגיד ליושב-ראש: חבר הכנסת הזה לא נמצא, אל תקרא את שמו.

1028: אפשר לראות אם הוא לא נוכח בכנסת.

יולי יואל אדלשטיין: מבחינה תקנונית, יושב-ראש הישיבה מוכרח לומר: שאילתות אלה ואלה, חבר הכנסת לא נמצא, התשובה תימסר לפרוטוקול.

ארבל אסטרחן: אתה רוצה שהתשובה תלך לפרוטוקול בלי להגיד את זה בישיבה?

סגן מזכיר הכנסת דוד לב: הקראת השמות נתפסה על ידי יושבי-ראש כנסת בעבר כחלק מהעונש שנותנים לחבר הכנסת שמזלזל בנושא.

יולי יואל אדלשטיין: יכול להיות טיפול משולב – אם יש הצטברות של חמישה או עשרה מקרים שחבר הכנסת שאל ולא התייצב, הרישום קיים.

יולי יואל אדלשטיין: אתה יכול לחשוב בכיוון הזה.

יולי יואל אדלשטיין: בינתיים הרושם שלי, במאזניים של מה שזה עושה לחבר הכנסת שאני קורא בשמו והוא לא נמצא לבין מה זה עושה לכנסת שאני קורא עשרים שמות ואף אחד לא נמצא - -

עמרי שרון: הנזק לכנסת כמוסד ולחברי הכנסת כקבוצה הוא גדול יותר מאשר הנזק לפרטים.

עמרי שרון: ההתבזות היא של הכנסת.

יולי יואל אדלשטיין: הצופה לא זוכר איזה שמות קראתי, אבל הוא זוכר שהשר עלה והוא גיחך והיושב-ראש התנצל.

יולי יואל אדלשטיין: השר אומר: להתרעם עליי שאני לא עונה כולם יודעים, אבל לא באים לשמוע את התשובות.

1028: אם שרת החינוך באה לענות, ואף אחד לא היה - וכאן אני מאשים גם את עצמי – זה לא בסדר.

עמרי שרון: איך צריך להעניש את חבר הכנסת?

1028: לקרוא את השם שלו.

עמרי שרון: אבל הנזק לך הוא זעיר.

1028: לצערי ברגע שאנחנו נאמר שגם השם לא יוקרא, לחבר הכנסת לא תהיה שום אחריות להגיע למליאה.

1028: הוא יגיד: אני אקבל את הפרוטוקול אחר כך, ואעביר את התשובה למי שמייצג את השאילתא.

יולי יואל אדלשטיין: כך אתה עושה down-grading לשאילתא, והופך אותה לשאילתא ישירה.

יולי יואל אדלשטיין: אני לא רואה בזה אסון.

יולי יואל אדלשטיין: אפשר לקבוע שעד שעה מסוימת, מי שלא מעוניין בתשובה במליאה, צריך להודיע למזכירות.

אריה האן: הבעיה היא שסדר היום נקבע על-ידי היושב-ראש והנשיאות, אי אפשר לעשות סדר יום כבקשתך.

אריה האן: אם חבר הכנסת לא מופיע, הוא הפסיד את השאילתא.

עמרי שרון: חבר הכנסת אדלשטיין מדבר על נימוס בסיסי והגינות אלמנטרית - שאם חבר הכנסת לא יכול להגיע, הוא מחויב למערכת להגיד: אני לא אהיה.

עמרי שרון: אפשר להגיד לשר שימחק אותי מהרשימה שלו, או שלא יקריאו את השם שלי.

עמרי שרון: החיוב הזה הוא נכון.

אריה האן: אז אולי אפשר להכניס את התשובה לפרוטוקול בלי להקריא את השם של חברי הכנסת, אבל אז נגמרה השאילתא.

סגן מזכיר הכנסת דוד לב: במקרה כזה, אני מציע להפוך את השאילתא לשאילתא ישירה.

סגן מזכיר הכנסת דוד לב: נקבע ש-X שעות לפני הישיבה חבר הכנסת יודיע אם הוא לא יהיה במליאה, ואז השאילתא תהפוך לשאילתא ישירה, התשובה תישלח לחברי הכנסת ולא יהיה בפרוטוקול שום דבר.

ארבל אסטרחן: השאלה אם לא רוצים שהתשובה תהיה בפרוטוקול.

אריה האן: לא.

יולי יואל אדלשטיין: פה אני מעניש את חבר הכנסת.

יולי יואל אדלשטיין: השאילתא כן יהיה במכסה שלו, אבל היא תהפוך לשאילתא ישירה.

ירדנה מלר-הורוביץ: חבר הכנסת הפסיד מהמכסה שלו, השאילתא הופכת לישירה והתשובה לא תהיה בפרוטוקול.

ירדנה מלר-הורוביץ: ואז, על מי החובה לשלוח את התשובה לחבר הכנסת?

ירדנה מלר-הורוביץ: על המזכירות או לשכת השר?

אריה האן: השר ישלח את התשובה לחבר הכנסת במעטפה, והיא לא תוכנס לפרוטוקול.

יולי יואל אדלשטיין: זה מה שחיפשנו – אלמנט של ענישת חבר הכנסת שלא נוכח, בלי לבזות את מליאת הכנסת.

ארבל אסטרחן: ולא משנה אם חבר הכנסת הודיע או לא הודיע מראש על היעדרו.

ארבל אסטרחן: כל חבר כנסת שלא נוכח בישיבה, השאילתא שלו תהפוך לישירה.

אריה האן: לפעמים קורה שחבר כנסת בא לשר ואומר: אני לא יכול להיות היום, תסכים לענות לי במועד אחר.

אריה האן: זה כבר בינו לבין השר.

ארבל אסטרחן: אבל כל חבר כנסת שלא נוכח באולם, התשובה תישלח אליו ישירות.

יולי יואל אדלשטיין: בלי הטקס של קריאת השמות.

יולי יואל אדלשטיין: אמירות כמו "העוזרים שלי לא ידעו שהיום השר משיב" לא יכולות לשמש לנו כבסיס.

יולי יואל אדלשטיין: חובה על כולנו להיות פה בימי עבודת המליאה, להתייצב במליאה.

יולי יואל אדלשטיין: אבל כולנו בני אדם, יש נסיבות שאנחנו לא יכולים להיות בישיבה, ואנחנו מחפשים פתרון לנסיבות.

1028: מרימים טלפון למזכיר הכנסת, אומרים לו: השאילתא שלי צריכה לעלות, אני לא יכול להיות נוכח, אל תעלה אותה.

אריה האן: אבל לשר נקבע תור להשיב על השאילתות.

1028: אז השאילתא של אותו חבר הכנסת שלא נוכח הופכת להיות שאילתא ישירה.

יולי יואל אדלשטיין: אנחנו לא יכולים להסתתר מאחורי התירוצים: סדר היום התארך, לא ידעתי שהיום משיבים על שאילתות.

סגן מזכיר הכנסת דוד לב: בג"ץ רונן קובע שחזקה על חבר הכנסת שהוא נמצא כל הזמן פה.

יולי יואל אדלשטיין: פורמלית זה נכון - תפקיד חבר הכנסת להיות בכנסת ולהיות מוכן לכל דיון עד תום הישיבה.

ירדנה מלר-הורוביץ: אם הופכים את השאילתא לישירה, השר אמור להעביר את התשובה לחבר הכנסת.

ירדנה מלר-הורוביץ: צריך לבוא בדברים עם מזכירות הממשלה, עם השרים, מטילים עליהם תפקיד שלא היה להם קודם.

ירדנה מלר-הורוביץ: היום השר מעביר את התשובה לפרוטוקול, מחר הוא יצטרך לשלוח אותה ישירות לחבר הכנסת.

ירדנה מלר-הורוביץ: הוא יצטרך לחזור ללשכה ולהגיד: חברי הכנסת האלה לא היו, צריך לשלוח להם את התשובות.

סגן מזכיר הכנסת דוד לב: השר יכול להשאיר את התשובות כאן, והן יופצו לחברי הכנסת בדואר הפנימי.

יולי יואל אדלשטיין: צריך לא להזניח את זה, כי אחר כך נקבל ריקושטים מחברי הכנסת שלא קיבלו את התשובות.

יולי יואל אדלשטיין: ובכן, תוך כדי דיון עלינו על כמה פתרונות.

יולי יואל אדלשטיין: אני מודה לחברי הכנסת ועובדי הכנסת שהשתתפו בדיון.

יולי יואל אדלשטיין: השאלה שלי לכולכם – האם יש צורך בהתכנסות נוספת של ועדת המשנה.

ארבל אסטרחן: השאלה אם רוצים לעבור על כל הנוסח של ההצעה לתיקון פרק השאילתות בתקנון.

יולי יואל אדלשטיין: אני מבקש ממנהלת הוועדה לקבוע לנו ישיבה כשנקבל את הנוסח המלא מהיועצת המשפטית, כולל ההצעות שהצענו.

יולי יואל אדלשטיין: נעבור על זה, נעיר הערות במידה שיש, ונאשר את הנוסח.

אריה האן: יש נושא שנמצא על סדר היום הרבה זמן - שאילתות מהירות לכל הממשלה.

אריה האן: ניסינו בקדנציה הקודמת לאמץ את השיטה שקיימת בקנדה, ניו זילנד ואוסטרליה, ששואלים שאילתות את כל הממשלה.

אריה האן: חשבנו לעשות את זה פעם בחודש, שכל הממשלה מגיעה לכנסת עם ראש הממשלה, ואין שאלות מראש אלא במשך 45 דקות חברי הכנסת שואלים במליאה ומקבלים תשובות וראש הממשלה כמו מנצח, מחליט מי עונה על כל שאלה.

אריה האן: ניסינו לעשות את זה בזמנו של היושב-ראש בורג, ואז ראש הממשלה אהוד ברק לא הסכים.

עמרי שרון: אתה רוצה להביא לכאן את כל הממשלה, לטרטר אותם.

עמרי שרון: אני לא נגד שחבר הכנסת יציק לחברי הממשלה, אבל צריך לתת להם גם לעבוד.

עמרי שרון: אם הם צריכים לבוא הנה ל-45 דקות, זה אומר לבוא הנה, להיכנס, לצאת.

עמרי שרון: זה מזיז חלק מהלו"ז שלהם.

אריה האן: פעם בחודש זה בסדר.

1028: פעמיים במושב.

עמרי שרון: אני נגד.

אריה האן: אם היית רואה פעם איך זה עובד, אולי הייתי משנה את דעתך.

אריה האן: זה נמצא בנוסח התיקון לתקנון שלפניכם.

אריה האן: היה ניסיון אחד להפעיל את זה, וראש הממשלה אהוד ברק לא רצה.

אריה האן: בסוף חיים רמון, שהיה אז השר המקשר, אמר: נלך על שבעה שרים.

אריה האן: באו שבעה שרים, וזה לא עבד.

יולי יואל אדלשטיין: זה נראה לי, מכל מיני סיבות, פחות בוער ואפקטיבי.

יולי יואל אדלשטיין: כרגע לא הייתי ממליץ על זה.

יולי יואל אדלשטיין: יש כלי יותר אפקטיבי - שעת שאלות לשר.

יולי יואל אדלשטיין: חברי כנסת שמתעניינים בתחום של אותו שר מתייצבים במשך שעה שואלים שאלות.

יולי יואל אדלשטיין: כך אפשר לראות אם השר שולט בחומר, אם הוא בא עם הצוות המקצועי, נותן כבוד לכנסת.

1028: אני חושב שכדאי להעלות את הסעיף הספציפי של שאילתות מהירות לממשלה לשולחן הממשלה, ונשמע את דעתם בנושא.

יולי יואל אדלשטיין: אני מקבל.

סגן מזכיר הכנסת דוד לב: אני מניח שהשר המקשר מאיר שטרית יגיד בדיוק מה שאמר בזמנו השר המקשר חיים רמון, שיבואו שבעה שרים.

יולי יואל אדלשטיין: בואו נעשה קודם שעת שאלות לשר אחד ונראה שהשר מתייצב.

יולי יואל אדלשטיין: ארבל אסטרחן תכין לנו טיוטת נוסח.

יולי יואל אדלשטיין: נשלח את הטיוטה יחד עם ההזמנה לישיבה המסכמת, שגם גם נאשר את הנוסח.

יולי יואל אדלשטיין: תודה רבה, הישיבה נעולה.